La campanya de matrícula de les Escoles Infantils Municipals, per al curs 2023/24, comença el 20 de març
2025-07-24

La regidoria d’Educació de l’Ajuntament de Burjassot, que dirigeix Manuela Carrero, està treballant en la programació del curs que ve i, passades les Falles, comença amb la campanya de matrícula de les Escoles Infantils Municipals (EMI), Llumenetes I i LLumenetes II, per al pròxim curs 2023-2024. Després d’haver realitzat sengles Jornades de Portes Obertes en totes dues escoles i després d’haver realitzat una reunió informativa prèvia, dirigida a les famílies interessades, l’equip municipal de l’àrea d’Educació obri ara el termini oficial de sol·licituds d’admissió en tots dos centres educatius municipals d’Educació Infantil, el qual estarà obert del 20 de març al 6 d’abril.

El procés d’admissió d’alumnat en les EMI per al curs 2023/24 afecta als xiquets i xiquetes nascuts en els anys 2021, 2022 i 2023 i les famílies interessades hauran d’efectuar els tràmits pertinents, telemàticament, en la Seu Electrònica de l’Ajuntament de Burjassot. Per a accedir a tota la informació d’interés sobre el procés d’admissió, la documentació que és necessari presentar, les diferents circumstàncies que entraran en baremació, així com els serveis i tarifes que ofereixen les dues Escoles Infantils Municipals, la regidoria d’Educació ha editat un díptic informatiu que es pot consultar i descarregar en aquest ENLLAÇ.

Amb cobertura totes dues per al tram educatiu de Primer Cicle d’Infantil (0-3 anys), l’Escola Infantil Municipal Llumenetes I està situada en la Plaça del Nou d’Octubre (telèfon: 638 443 283, e-mail: llumenetes1@cativos.com ), mentre que l’Escola Infantil Municipal Llumenetes II es enuentra al carrer Isabel La Catòlica, 42 (telèfons: 96 001 09 94/ 696 859 349, e-mail: llumenetes2@cativos.com).